Autocamperens toilet skal typisk tømmes nogle gange om ugen, afhængig af hvor meget det benyttes og hvor stor toilettanken er. Og lad det være sagt med det samme - det er ikke en behagelig oplevelse, hvis man glemmer at tømme tanken/kassetten eller venter til det er for sent! Hvis en familie på 4 personer udelukkende benytter sig af autocamperens toilet og slet ikke bruger offentlige toiletter eller campingpladsens faciliteter, så kan man komme helt op på 3 tømninger på en hel uge, vel og mærket i en europæisk autocamper og hvis det er en mindre tank. De lidt større tanke (typisk i USA/Canada) kræver naturligvis ikke så mange tømninger. Størrelsen på toilettanken kan variere meget fra model til model. Husk altid at benytte de anbefalede kemiske tankrensnings- og opløsningsmidler, så du undgår dårlig lugt i autocamperen. Hvis du vil undgå for mange toilettømninger, så anbefaler vi at du i vid udstrækning benytter offentlige toiletter eller campingpladsernes faciliteter og kun benytter autocamperens toilet når det er strengt nødvendigt, dvs. når du er på farten.